CELEX: 62009CN0299
Language: sk
Date: 2009-07-30 00:00:00
Title: Vec C-299/09: Návrh na začatie prejudiciálneho konania, ktorý podal Nejvyšší správní soud (Česká republika) 30. júla 2009 — DAR Duale Abfallwirtschaft und Verwertung Ruhrgebiet GmbH/Ministerstvo životního prostředí

7.11.2009   
            
            
               SK
            
            
               Úradný vestník Európskej únie
            
            
               C 267/32
            
         Návrh na začatie prejudiciálneho konania, ktorý podal Nejvyšší správní soud (Česká republika) 30. júla 2009 — DAR Duale Abfallwirtschaft und Verwertung Ruhrgebiet GmbH/Ministerstvo životního prostředí
   (Vec C-299/09)
   2009/C 267/59
   Jazyk konania: čeština
   
      Vnútroštátny súd, ktorý podal návrh na začatie prejudiciálneho konania
   
   Nejvyšší správní soud
   
      Účastníci konania pred vnútroštátnym súdom
   
   
      Žalobca: DAR Duale Abfallwirtschaft und Verwertung Ruhrgebiet GmbH
   
      Žalovaný: Ministerstvo životního prostředí
   
      Prejudiciálne otázky
   
   
               1.
            
            
               Treba článok 2 písm. i) a k) nariadenia Rady (EHS) č. 259/93 z 1. februára 1993 o kontrole a riadení pohybu zásielok odpadov v rámci, do a z Európskeho spoločenstva (1) v spojení s článkom 1 písm. e) a f) smernice Rady 75/442/EHS z 15. júla 1975 o odpadoch (2) a bodom D10 prílohy II A a bodom R1 prílohy II B tej istej smernice vykladať tak, že prvé z kritérií, ktoré stanovil Súdny dvor v rozsudku z 13. februára 2003, Komisia/Luxembursko (C-458/00, Zb. s. I-1553), pre to, aby spaľovanie odpadu bolo možné považovať za energetické využitie odpadu v zmysle bodu R1 prílohy II B citovanej smernice (hlavným účelom operácie musí byť umožniť odpadu plniť užitočnú funkciu, teda vyrobiť energiu), môže byť splnené aj v prípade, keď neexistuje ani jedna z okolností, ktoré Súdny dvor v citovanom rozsudku uvádza ako okolnosti, ktoré svedčia v prospech využitia odpadu, teda v prípade, keď úhradu za túto operáciu nevykonáva prevádzkovateľ zariadenia, kde má byť spálený odpad, dodávateľovi odpadu, ani toto zariadenie nie je technicky prispôsobené na to, aby v prípade nedostatku odpadu mohlo byť prevádzkované na základe primárnych zdrojov energie?
            
         
               2.
            
            
               Pokiaľ je odpoveď na túto otázku kladná, za akých podmienok možno v takomto prípade považovať danú operáciu za využitie odpadu?
               
                           a)
                        
                        
                           Možno z hľadiska úhrady za operáciu s odpadom úplne nezohľadniť alebo je pre možnosť posúdenia danej operácie ako využitia odpadu prinajmenšom potrebné, že výťažok prevádzkovateľa zariadenia z predaja tepelnej či elektrickej energie získanej spálením daného množstva odpadu prevyšuje príjem prevádzkovateľa zariadenia z úhrady za prevzatie odpadu?
                        
                     
                           b)
                        
                        
                           Pokiaľ ide o charakter zariadenia príjemcu odpadu, možno za dostatočnú okolnosť, ktorá svedčí v prospech operácie využitia odpadu, považovať to, že v rozhodnutí o povolení prevádzky je toto zariadenie formálne klasifikované ako zariadenie pre energetické využívanie odpadu a že sa prevádzkovateľ zariadenia zmluvne zaviazal dodávať do siete určité množstvo tepelnej energie, pričom v prípade porušenia tohto záväzku by bol vystavený zmluvným sankciám, alebo je minimálnou podmienkou pre posúdenie danej operácie ako využitia odpadu skutočnosť, že prevádzkovateľ zariadenia by bol z hľadiska právneho, technického i ekonomického reálne schopný prevádzkovať dané zariadenie aspoň prechodne na základe iných palív ako je odpad?
                        
                     
         
      (1)  Ú. v. ES L 30, s. 1; Mim. vyd. 15/002, s. 176.
   
      (2)  Ú. v. ES L 194, s. 39; Mim. vyd. 15/001, s. 23.